Man dood, makker vas ná hoewe-aanval | Maroela Media
Twee aanvallers het hul rieme lelik styfgeloop toe hulle 'n ouer egpaar op 'n hoewe by Bloemspruit buite Bloemfontein aangeval het.
Die twee verdagtes het Saterdagaand die veiligheidshek en deur van die huis op die hoewe in die Shannon-omgewing afgebreek. 'n Alarm het afgegaan, maar die verdagtes het voortgegaan om die egpaar, glo 70 en 80 jaar oud, aan te rand en vas te bind.
Kol. Thandi Mbambo, polisiewoordvoerder in die Vrystaat, het gesê die aanvallers was met 'n panga en 'n hamer gewapen.
"Twee veiligheidswagte van Senforce het op die alarm gereageer en het die twee verdagtes nog in die huis aangetref."
Die verdagtes het die veiligheidswagte probeer aanval waarna een van die aanvallers doodgeskiet is. Hulle kon ook daarin slaag om die ander aanvaller in hegtenis te neem.
Ross Campbell, woordvoerder van ER24, het gesê die egpaar het ernstige kopbeserings opgedoen. "Hulle is op die toneel behandel voor hulle na die Mediclinic Bloemfontein geneem is vir verdere mediese behandeling." Die aanvaller is op die toneel deur paramedici dood verklaar.
Volgens Mbambo is 'n selfoon van die egpaar in die aanvaller wat doodgeskiet is se besit gevind. Die verdagte wat in hegtenis geneem is, sal Dinsdag in die Bloemfontein-landdroshof verskyn.
Die polisie het 'n geregtelike doodsondersoek geopen en ondersoek sake van huisroof en aanranding met die doel om ernstig te beseer.
Bloemfontein Bloemspruit In die nuus Vrystaat
Dankie Heer hulle is veilig. Dankie vir die nodig spanne wat so vinnig gereageer het. Knap werk.
…en nou weer seker 'n klagte van moord teen die slagoffers en hul redders? Staat sal aanvallers se onskuld probeer bewys.